ยอดเช็คเด้งสูงขึ้น เดือนส.ค.เพิ่ม19%
มูลค่าเช็คเด้งกลับมาพุ่งอีก ธปท.รายงานเดือน ส.ค. เพิ่ม 19% ชี้ต่างจังหวัดใช้เช็คลดลง
14 ก.ย. 2559

มูลค่าเช็คเด้งกลับมาพุ่งอีก ธปท.รายงานเดือน ส.ค. เพิ่ม 19% ชี้ต่างจังหวัดใช้เช็คลดลง
ธนาคารแห่งประเทศไทย (ธปท.) รายงานการเรียกเก็บเงินตามเช็คทั่วประเทศในเดือน ส.ค. ปีนี้ ว่า ทั้งระบบมียอดใช้เช็คทั้งสิ้น 6.2 ล้านใบ มีมูลค่ารวม 3.2 ล้านล้านบาท เพิ่มขึ้นจากเดือนก่อนหน้า 1.1 ล้านใบ หรือ 21.35% และเพิ่มขึ้น 3.9 แสนล้านบาท หรือ 13.82% ตามลำดับ ในจำนวนนี้พบว่ามีเช็คคืนไม่มีเงินหรือเช็คเด้งรวม 6.9 หมื่นใบ มีมูลค่า 9,690 ล้านบาท เพิ่มขึ้น 1.1 หมื่นใบ หรือ 19% และ 1,520 ล้านบาท หรือ 18.6% ตามลำดับ  
ทั้งนี้ หากเทียบกับระยะเดียวกันปีก่อน พบว่า เช็คเรียกเก็บรวมเพิ่มขึ้น 4.12 แสนใบ หรือ 7.13% มีมูลค่าเพิ่มขึ้น 1.9 แสนล้านบาท หรือ 6.25% ส่วนเช็คเด้งเพิ่มขึ้นเล็กน้อย 362 ใบ หรือ 0.53% และมีมูลค่าเพิ่มเพียง 20 ล้านบาท หรือ 0.21%  
นอกจากนี้ การหักบัญชีเช็คระหว่างธนาคารทั้งประเทศในเดือน ส.ค. มีปริมาณ 6.2 ล้านฉบับ มูลค่ารวม 3.2 ล้านล้านบาท เพิ่มขึ้นเมื่อเทียบกับปีก่อนหน้า โดยหากเทียบกับระยะเดียวกันปีก่อนจะพบว่าปริมาณเช็คเด้งมีสัดส่วนลดลงจาก 1.2% ของเช็คเรียกเก็บรวมเหลือ 1.1% ขณะที่มูลค่าเช็คเด้งยังคงที่ที่ 0.3% 
สำหรับสัดส่วนของมูลค่าเช็คเรียกเก็บต่อการใช้เช็คทั้งระบบ พบว่าเช็คในเขตกรุงเทพฯ และปริมณฑลยังมีสัดส่วนคงที่ 88.9% สะท้อนว่าผู้ใช้เช็คยังไม่เปลี่ยนไปใช้ระบบอื่นมากนัก แต่เช็คในต่างจังหวัดกลับมีสัดส่วนลดลงจาก 8.4% เหลือ 8.1% ส่วนเช็คเรียกเก็บข้ามจังหวัดสัดส่วนเพิ่มขึ้นจาก 2.7% เป็น 3.0%